**Jozef Achilles Puchała** (\* 18. marec 1911 Kosina, Poľsko – † 19. júl 1943, Borowikowszczyzna, dnes Bielorusko) bol poľský františkánsky mních z kláštora Ivianiec. Bol umučený a zabitý nacistami počas druhej svetovej vojny a blahorečený pápežom Jánom Pavlom II v roku 1999.

Život
-----

### Raný život a štúdiá

Jozef Puchała sa narodil 18. marca 1911 v obci Kosina v Poľsku. V ten istý deň bol aj pokrstený. Jeho rodičia boli František a Žofia, rodená Olbrychtová. Išlo o roľnícku rodinu, v ktorej dominovala katolícka a tradicionalistická výchova. Jozef mal sedem súrodencov.

Keďže miestny kňaz videl, že sa Jozef dobre učí, presvedčil jeho rodičov, aby ho poslali na štúdiá. Preto v roku 1924 vstúpil do nižšieho seminára vo Ľvove, ktorý spravovali františkáni. Ako 16-ročný bol v roku 1927 prijatý do rehole františkánov konventuálov. Noviciát začal v Lagiewniku v Krakove. V kláštore prijal 21. septembra 1927 rehoľné meno Achilles. V rokoch 1932 až 1937 študoval filozofiu a teológiu v Krakove. Dňa 22. mája 1932 zložil Achilles rehoľné sľuby. Vysvätený za kňaza bol 5. júla 1936. Po ukončení štúdia vstúpil Achilles do františkánskeho kláštora v Grodne. V roku 1939 sa stal druhým vikárom v Ivianieci v dnešnom Bielorusku.

### Služba počas vojny

Na začiatku 2. svetovej vojny bol Achilles v septembri 1939 z Ivianieca presunutý do farnosti sv. Márie Magdalény v neďalekej obci Pershai (poľ. Pierszaje), keďže tam nemali diecézneho kňaza. Po piatich mesiacoch mu pridelili pomoc – do farnosti prišiel Karol Herman Stepień, pretože farnosť zahŕňala asi päť tisíc veriacich. V ťažkých vojnových časoch sa Achilles staral o ľudí, rozdával jedlo alebo inú materiálnu pomoc a nevyžadoval peniaze za vysluhovanie sviatostí.

V Pershai vytvorili nacisti vojenskú stanicu. Hromadne zatýkali, lebo hľadali partizánov a ľudskú silu na práce v Nemecku. Achilles Puchała sa snažil o prepustenie zadržaných ľudí. Mnohí ľudia, vrátane detí a dievčat, boli jeho zásluhou ušetrení od pracovných táborov.

### Operácia „Hermann"

V Ivanieci v júni 1943 koordinovane prepadli miestni partizáni nemecký konvoj, ktorý smeroval na východný front. Z tohto dôvodu uskutočnili nacisti odvetnú operáciu „Hermann", ktorej cieľom bolo rozbitie partizánskej skupiny v oblasti Kresov a ich zadržanie. Takto boli zadržaní viacerí vybraní obyvatelia malých obcí v regióne. Boli nahnaní do stodôl, ktoré následne podpálili. (Asi tucet dedín bolo v tomto regióne úplne vypálených.)

Do Pierszaja vstúpili príslušníci SS 19. júla 1943. Zatiaľ čo miestne obyvateľstvo (zhruba dvesto-tristo ľudí spolu s utečencami) bolo zhromaždené na námestí, obaja františkáni vraj dostali možnosť sa ukryť. Hoci mal Puchała príležitosť, rozhodol sa neutiecť a namiesto toho zostal so svojimi farníkmi, aby im mohol poskytovať duchovnú pomoc v nebezpečenstve smrti.

Najprv chceli nacisti zabiť všetkých zadržaných. Oddelili mužov od žien a nahnali ich do dvoch budov. K mužom sa pridal aj Achilles a Herman Stepień. Podľa niektorých svedectiev sa vraj kňazi pokúšali s Nemcami vyjednávať, avšak neúspešne. Po pár hodinách prišli policajti, ktorí nariadili vyviesť zadržaných. Nemci následne nahnali zajatcov do dediny Borowikowszczyzna. Achilles i Herman boli oddelení od ostatných a v ten večer zavraždení v stodole, ktorú následne podpálili. (V niektorých verziách boli kňazi zabití strelou do hlavy, v inej tomu predchádzalo kruté mučenie).

Vojaci sa potom obliekli do františkánskych habitov, vrátili sa do dediny a parodovali svätú omšu. Preživší pozbierali na druhý deň zuhoľnatené pozostatky a uložili ich do spoločnej truhly. Ich hrob je pri kostole v Pershai.

Uctievanie
----------

V roku 1999 ho vyhlásil za blahoslaveného pápež Ján Pavol II. v rámci 108 mučeníkov druhej svetovej vojny vo Varšave počas svojej apoštolskej cesty.

Podľa rímskeho martyrológia si na neho Rímskokatolícka cirkev spomína spolu s Hermanom Stępieńom 19. júla, v deň ich popravy. Spolu s ďalšími poľskými mučeníkmi je pripomínaný 12. júna.

Referencie
----------

1. 1 2 3 4   *108 Błogosławionych Męczenników II wojny światowej* [online]. Lipiec - Sierpień: Ateneum Kapłańskie, 1999, [cit. 2023-04-22]. Dostupné online. (po poľsky)
2. 1 2   *Saints and Blesseds: Achilles, O.F.M. Conv.* [online]. www.gcatholic.org, [cit. 2023-04-22]. Dostupné online.
3. ↑  KLAUZA, Karol; NAPIÓRKOWSKI, Stanisław Celestyn; PEK, Kazimierz. *Więksi i mniejsi prorocy Europy Środkowo-Wschodniej XX wieku*. Lublin : Wydawn. KUL, 2003. ISBN 978-83-7363-133-5. (po poľsky)
4. 1 2  CHLUMSKÝ, Jan. *blah. Achiles Puchala a Herman Stępień* [online]. catholica.cz, [cit. 2023-04-22]. Dostupné online.
5. 1 2 3 4 5 6 7 8 9 10 11   *Błogosławiony Achilles Puchała,prezbiter i męczennik* [online]. zbawiciel.ostroleka.pl, [cit. 2023-04-22]. Dostupné online.
6. 1 2 3 4 5 6   *Bł. Achilles Puchała i Herman Stępień OFM* [online]. Modlitwa w drodze, [cit. 2023-04-22]. Dostupné online. (po poľsky)
7. ↑  ANASTPAUL. *Saint of the Day – 19 July – Blessed Józef Achilles Puchala OFM Conv (1911-1943) Martyr* [online]. 2018-07-19, [cit. 2023-04-22]. Dostupné online. (po anglicky)
8. ↑  BRUNO, Anthony Vincent. *Courage*. [s.l.] : [s.n.], 2018-08-22. Dostupné online. (po anglicky)
9. ↑   *Achilles Puchala* [online]. prabook.com, [cit. 2023-04-22]. Dostupné online. (po anglicky)
10. ↑   *Martyrologium Romanum*. Vatikán : Administrationem Patrimonii Sedis Apostolicae, 2004. Dostupné online. (po latinsky)

Pozri aj
--------

* Poľskí mučeníci z druhej svetovej vojny
* Zoznam svätcov Katolíckej cirkvi
* Rímske martyrológium

Iné projekty
------------

Commons
* Spolupracuj na Commons Commons ponúka multimediálne súbory na tému **Jozef Achilles Puchała**

Zdroj
-----

*Tento článok je čiastočný alebo úplný preklad článkov Jozef Achilles Puchała na anglickej Wikipédii a Achilles Puchała na poľskej Wikipédii.*

Autoritné údaje: * VIAF: 726151778249618130001